- 229 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སྣང་བ་ནི་མཆོད་རྟེན་དང་རྣལ་འབྱོར་པའོ།།༽ དབུས་སུ་ཆོས་ཀྱི་འབྱུང་༼ཐུགས་རྗེ་འབྱུང་།༽ གནས་༼གྲུ་
གསུམ།༽ དམར་སྐྱའི་མདོག་ཅན་༼འོད་གསལ་བ་ཞབས་ཞུམ་ཞིང་།༽ གདེང་ཀ་གྱེན་དུ་༼ཐར་པ་
ལ།༽ ཕྱོགས་པའི་ནང་ན་ཐར་པ་ཆེན་པོའི་གྲོང་ཁྱེར་༼རྒྱུའི་ཡན་ལག་སྔོན་དུ་སོང་བ་ལས་བྱུང་བའི་
གཞལ་མེད་ཁང་སྟེ་སེམས་ཉིད་དག་པའི་ངོ་བོའོ།།༽ ཡེ་ཤེས་ལྔ་ཡི་རིན་ཆེན་ལས་གྲུབ་༼དཀར་སེར་ནག་
ལྗང་སྔོ་ཕྱི་ནས་རིམ་པ་བཞིན་སྟེ་དབང་པོ་དང་སྟོབས་ལྔ། ཆོས་ཐམས་ཅད་མཉམ་པ་ཉིད་དུ་༽གྲུ་བཞི་དང་ནི་
༼རྫུ་འཕྲུལ་རྐང་པ་བཞི་༽ སྒོ་བཞིས་མཛེས་ཤིང་༼ནང་དུ་སྒོའི་གཡས་གཡོན་དུ་བརྒྱད་དེ་འཕགས་ལམ་ཡན་
ལག་བརྒྱད་༽ རིན་ཆེན་ཀ་བ་༼ཕྱོགས་ཐམས་ཅད་མཉམ་པ་ཉིད་དུ་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་བ་༽
རྡོ་རྗེའི་གདུང་དང་༼མཆོད་རྟེན་དབྱིབས་གླང་པོའི་རྒྱབ་སོགས་༽ རྟ་བབས་༼ཡང་དག་སྤོང་བ་བཞི། སྟེང་
གི་གཡས་གཡོན་དུ་༽ རི་དྭགས་༼དབུས་སུ་༽ཆོས་ཀྱི་འཁོར་ལོ་༼དེའི་སྟེང་དུ་༽གདུགས་༼དཀར་པོ་
གསེར་གྱི་ཡུ་བ་ཅན།༽ དང་བཅས་ཤིང་༼མདའ་ཡབ་ཀྱི་འོག་གམ་དྲྭ་ཕྱེད་ཀྱི་འོག་ན་རིན་པོ་ཆེ་དུ་མ་ལས་གྲུབ་
པའི་༽ ཕ་གུ་མདའ་ཡབ་༼ཨུ་ཏིག་དང་པདྨ་རཱ་ག་ལ་སོགས་པའི།༽ རིན་ཆེན་དུ་མའི་དྲྭ་བ་དང་ནི་དྲྭ་
བ་ཕྱེད་པ་༼ དེ་དག་གི་གསེབ་ན།༽ ཟླ་བ་རླུང་གིས་བསྐྱོད་དང་༼བྱང་ཆུབ་ཀྱི་ཡན་ལག་བདུན་༽མེ་
ཏོག་ཕྲེང་བ་དྲིལ་བུ་དང་ནི་༼ཕ་གུ་དྲྭ་བ་དྲྭ་ཕྱེད་མདའ་ཡབ་རྣམས་ལ་ཁོར་ཡུག་ཏུ།༽ གཡེར་ཀའི་ཕྲེང་
དང་རྒྱལ་མཚན་༼བརྒྱད་དམ་བཅུ་དྲུག་༽ ཆེ་དང་བ་དན་༼བརྒྱད་དམ་བཅུ་དྲུག༽ མཛེས་བཅས་
༼ཕ་གུ་དང་མདའ་ཡབ་ཀྱི་ནང་ལོགས།༽ རྔ་ཡབ་དར་གྱི་ལྡ་ལྡི་༼ངོ་ཚ་ཤེས་ཤིང་ཁྲེལ་ཡོད་དག་པ།༽ ས་
བརྒྱན་ལ་༼ ཁ་ཁྱེར་གྱི།༽ མཆོད་སྣམ་༼དྲན་པ་ཉེར་གཞག་བཞི།༽ སྟེང་ན་ལྷ་མོའི་ཚོགས་རྣམས་
༼གཟུགས་རྡོ་རྗེ་མ་སོགས་མེ་ལོང་། པི་ཝང་། དུང་ཆོས། སྣོད་མཆོག ཆོས་འབྱུང་། མེ་ཏོག བདུག་པ་སོགས།༽ མཆོད་
རྫས་དུ་མས་ལག་བྲེལ་༼དབུ་རྒྱན་སོགས།༽ མཛེས་པའི་རྒྱན་ཅན་༼བཞད་སྒྲ་སོགས།༽ འཛུམ་པའི་
བཞིན་དང་༼དྲུག་གི་རྗེས་སུ་སྐྱེས་སོགས།༽ གླུ་ཡི་དབྱངས་ཅན་༼ཕན་ཚུན་ཆགས་པ་དང་མཛེས་
པའི།༽ ཟུར་མིག་ལྟ་དང་བཅས་པ་༼གྲངས་ལས་འདས་པ།༽ དུ་མས་གང་ཞིང་ཕོ་བྲང་རྩེ་མོར་རྡོ་
རྗེ་དང་ནི་༼ཡིད་བཞིན་གྱི།༽ ནོར་བུ་རིན་ཆེན་ལས་བསྒྲུབས་༼ཚད་མེད་པ།༽ ཆེས་མཐོ་༼རྡོ་རྗེའི་
- 230 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
གདུང་བཞིས་མིག་མངས་རིས་སུ་བྲིས་པ་ལ། ཀ་ཐུང་དུ་མ་བཙུགས་པས་ཐོག་ཕིབ་པ། སྟེང་གཙང་ཁང་ཕྱུར་བུར་བྱས་པ་
སྟེ།༽ མཛེས་པའི་དབུས་སུ་༼ཤར་དཀར་སོགས་༽ སྣ་ཚོགས་༼འདོད་ཆགས་རྣམ་པར་དག་པ།༽ པདྨའི་ལྟེ་
བར་༼ཟླུམ་པོའི་སྟེང་ན། ཕུང་པོའི་བདུད་བཅོམ་པའི་བརྡར་༽ གདོང་བཞི་༼ཚངས་པ་སེར་པོ་ལག་པ་བཞི་པ་པོ་
ཏི་དང་སྲད་བུ་འཛིན་པ།༽ དང་ནི་༼ཉོན་མོངས་པའི་བདུད་བཅོམ་པའི་བརྡར་༽ དབང་པོ་དཀར་པོ་དང་
བཅས་༼འཆི་བདག་གི་བདུད་བཅོམ་པའི་བརྡར་༽ འཇུག་སེལ་༼ཁྱབ་འཇུག་སྔོན་པོ་ལག་པ་བཞི་པ། འཁོར་ལོ།
དབྱུག་པ། མདའ། ནོར་བུའོ།།༽ དག་དང་༼ལྷའི་བུའི་བདུད་བཅོམ་པའི་བརྡར་༽དྲག་པོ་༼དབང་ཕྱུག་ནག་པོ་
ལག་པ་བཞི་པ། རྩེ་གསུམ། རག་ཤའི་ཕྲེང་བ་བཟུང་བ།༽ རྣམས་ནི་༼སྐྲག་པས་༽ རྟབས་ཤིང་འགྱེལ་ལ་༼ ལོ་
སྟི་དང་རྩེ་གསུམ་སོགས།༽ ལག་ཆ་ཤོར་ནས་ཐལ་མོ་སྦྱར་༼བ་བརྐྱང་བ།༽ ཞིང་གདོང་གིས་༼སྐྲག་པ་
དང་དད་པས་བཅོམ་ལྡན་འདས་ལ་༽ གྱེན་དུ་ལྟ་བ་རྣམས་ཀྱི་སྙིང་གའི་སྟེང་དུ་༼ཉོན་མོངས་པའི་མུན་
པ་ལས་གྲོལ་བས་ཉི་མའི་དཀྱིལ་འཁོར་ལ་བཞུགས་པའམ་ཉོན་མོངས་སེལ་བའི་བརྡར།༽ ཚ་ཟེར་ཅན་གྱི་དབུས་
ན་བཞུགས་པའི་བཅོམ་ལྡན་༼སེམས་ཅན་གྱི་དོན་ལ།༽ རབ་དགྱེས་སྲིད་༼འཁོར་བ་༽ ཞི་༼མྱང་
འདས།༽ མཉམ་པར་༼དེ་ལ་མི་གནས།༽ འཇོམས་པ་༼མི་གནས་མྱང་འདས།༽ དེ་ནི་ཆོས་ཉིད་རང་
བཞིན་ནམ་མཁའི་མདོག་༼ཛ་བོ་ཆོས་ཉིད་ལས་མི་འགྱུར་བ།རྟགས་སྐུ་མདོག་སྔོ་ནག་གིས་མཚོན།༽ དང་
༼བྱམས་པའི་ཐུགས་ལས་མི་འགྱུར་བས།༽ ཅུང་ཟད་ཆར་སྤྲིན་མདོག་ལ་ཨུཏྤལ་སྔོ་དང་བཻཌཱུ་རྱ་
ལྟར་སྔོ་ལ་རྣམ་ཐར་༼གཟུགས་ཅན་གཟུགས་ལ་ལྟ་བའི་རྣམ་པར་ཐར་པ་སྟོང་པར་མཐོང་བ་ལ་སོགས་པ་
བརྒྱད་༽ རང་བཞིན་ཞལ་བརྒྱད་པ་སྟེ་གཡས་ནི་༼ཆོས་ཐམས་ཅད་རང་བཞིན་གྱིས་འོད་གསལ་བས་༽
ཆུ་ཤེལ་མདོག་ལ་༼ཐུགས་རྗེས་སེམས་ཅན་ལ་ཆགས་པས།༽ པདྨ་རཱ་གའི་མདོག་ཏུ་གཡོན་པ་སྣང་
ཞིང་ལྷག་མ་༼དྲུག་པོ།༽ རྣམས་ནི་དུ་བའི་མདོག་༼ཆོས་ཉིད་ལས་མི་འགྱུར་བའི་ངོ་བོ་སྔར་དང་
འདྲའོ།།༽ལ་༼སངས་རྒྱས་ཀྱི་ཡོན་ཏན་གོང་ནས་གོང་དུ་རྒྱས་པས་༽ རལ་པ་དམར་སེར་གྱེན་དུ་ལངས་
ཤིང་ཞལ་རྣམས་རེ་རེར་༼སྐུ་གསུང་ཐུགས་དག་པས།༽ སྤྱན་གསུམ་༼ཐུགས་རྗེས་སེམས་ཅན་ལ་རྗེས་སུ་
ཆགས་པས་༽ དམར་ལ་༼བདུད་བཞི་སྐྲ་ག་པར་མཛད་པས།༽ ཟླ་ཕྱེད་འདྲ་བའི་མཆེ་བས་བདུད་
- 231 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
རྣམས་སྐྲག་མཛད་སྟོང་ཉིད་༼ ཕྱི་སྟོང་པ་ཉིད་ལ་སོགས་པ་བཅུ་དྲུག་དག་པས། རྣམ་རྟོག་གཅོད་ཅིང་བདེ་
ཆེན་པོ་སྐྱོང་བས་ཐོད་པ་བཅུ་དྲུག་གོ ༽ ངོ་བོ་དྲུག་ལྷག་བཅུ་ཡི་ཕྱག་ན་༼དེ་ཡང་ཤེས་རབ་ཀྱི་ངོ་བོ་ཨཱ་ལི་
བཅུ་དྲུག་༽ བཏུང་བའི་སྣོད་མཆོག་ཟླ་བ་རྒྱས་པ་ཟིལ་གནོན་ལྟ་བུར་དཀར་བའི་༼རབ་ཏུ་
དཀར་བ་སྟེ་རང་བཞིན་གྱིས་རྟོག་པ་དང་བྲལ་ཞིང་ཐོད་པ་ཉིད་ངོ་བོས་བདག་མེད་པའོ། །༽ ནང་ན་གཉིས་
འཐུང་༼གློ་ནད་སེལ་བའི་གླང་ཆེན་དཀར།༽ མྱུར་འགྲོ་༼དབུགས་ནད་སེལ་བའི་རྟ་སྔོན་པོ་༽སྒྲ་ཆེན་༼སྨྱོ་བ་
སེལ་བའི་བོང་བུ་གྭ་པ་༽ཁྱུ་མཆོག་༼ཁྲག་འཁྲུ་སེལ་བའི་གླང་དམར་པོ།༽ མགྲིན་རིང་༼མཛེ་ནད་སེལ་བའི་རྔ་
མོང་གྭ་པ།༽ མི་༼གྲུམ་བུ་སེལ་བའི་མི་དམར་པོ།༽ དང་རི་དྭགས་རྒྱལ་པོ་༼མཆིན་ནད་སེལ་བའི་སེང་གེ་རྐང་
པ་བརྒྱད་པ་སྔོ་དམར།༽ བྱི་ལ་༼མཆེར་ནད་སེལ་བའི་བྱི་ལ་སྲེ་བོ།༽ རྣམས་ནི་གཡས་ཡིན་༼གཡོན་པས་
དབང་ཕྱུག་ཇི་ལྟར་འདོད་པ་ལྟར་སྩོལ་བས།༽ གཅིག་ཤོས་རྣམས་ན་གཞི་༼ སའི་ལྷ་སེར་པོ།༽ དང་རླན་
བྱེད་༼ཆུའི་ལྷ་དཀར་པོ།༽ གནས་མེད་༼རླུང་ལྷ་སྔོན་པོ།༽ དྲོད་༼མེ་ལྷ་དམར་པོ།༽ དང་རི་བོང་ཅན་༼ཟླ་
བའི་ལྷ་དཀར་པོ།༽ དང་ཉིན་མོར་བྱེད་པ་༼ཉི་མའི་ལྷ་དམར་པོ།༽ མཐར་བྱེད་༼གཤིན་རྗེ་ནག་པོ།༽ དང་
ནི་ནོར་གྱི་བདག་པོ་༼ཛཾ་བྷ་ལ་སེར་པོ།༽ འཛིན་ཅིང་༼དེ་དག་ཐམས་ཅད་གཡོན་པར་རང་རྟགས་གཟུང་
ནས། གཡས་པའི་ཐལ་མོས་བཅོམ་ལྡན་འདས་ལ་འདུད་པའོ། །༽ བསྡུ་དངོས་༼སྦྱིན་དང་། སྙན་སྨྲ་། དོན་སྤྱོད་། དོན་
མཐུན།༽ རང་བཞིན་ཞབས་༼ཞབས་གཉིས་བརྐྱང་བསྐུམ་མཛད་པ་གཡས་བརྐྱང་པ་ནི་ཐུགས་རྗེས་སེམས་ཅན་
ལ་ཁྱབ་ནས་མྱ་ངན་ལས་འདས་པ་ལ་མི་གནས་པའི་བརྡ། གཡོན་བསྐུམ་པ་ནི་ཤེས་རབ་ཀྱིས་ཆོས་ཐམས་ཅད་མི་འཛིན་
པར་བཏང་བས་འཁོར་བ་ལ་མི་གནས་སོ། །གར་མཁན་གྱི་གཟུགས་ཀྱིས་སེམས་ཅན་གྱི་ཡིད་བསྒྱུར་བ་ནི་ཞབས་གཉིས་
ཕྱེད་སྐྱིལ་ཀྲུང་ངོ་། །༽ བཞིའི་༼ཁམས་གསུམ་གྱི་སེམས་ཅན་གྱི་ཡིད་བསྒྱུར་བའི་བརྡ་༽གར་གྱི་བརྗིད་ཀྱིས་ས་
གཞི་༼དཀྱིལ་འཁོར།༽ གྲུམ་ནས་༼ཆུའི་དཀྱིལ་འཁོར་ལ།༽ བྱིང་བའི་སྟོབས་ཀྱིས་རྒྱ་མཚོ་འཁྲུགས་
ནས་གྱེན་དུ་བསྐྱོད་པའི་རྦ་རླབས་འཐོར་ཞིང་༼འདོད་ཁམས། གཟུགས་ཁམས། གཟུགས་མེད་
ཁམས།༽ སྲིད་པ་གསུམ་པོ་གཡོ་བར་མཛད་པའི་རང་བཞིན་ཅན་༼དང་ལོངས་སྐུ། སྤྲུལ་སྐུ། ཡང་
ཆོས་བདག་མེད་པའི་ངང་ལས་མི་གཡོ་བ།༽ ལ་༼ཐབས་ཀྱི་ཆ་དག་པས།༽ ཐལ་ཆེན་གྱིས་བྱུགས་སྐུ་དེའི་
- 232 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
རྒྱན་ནི་༼འོད་གསལ་བ།༽ ཁ་བ་དུང་དང་ཀུ་མུ་ཏ་ལྟར་དཀར་བའི་༼སྤྱི་བོའི་འཁོར་ལོ་མི་བསྐྱོད་པ་
ལ་སོགས་པ།༽ མི་རུས་ཕྲེང་དང་མི་མགོའི་ཅོད་པན་༼བདག་མེད་ཅིང་།༽ ཁྲག་འཛག་མགོ་ཕྲེང་
དོ་ཤལ་༼ཡི་གེ་ཨཱ་ལི་ཀཱ་ལི་ལྔ་བཅུའི་དབྱངས་ཀྱིས་སེམས་ཅན་གྱི་དོན་མཛད་པས་ཐོད་པ་ལྔ་བཅུའོ། ༽ བཅས་
ཤིང་༼ཤེས་རབ་དང་མི་འབྲལ་བས།༽ རྒྱུ་མའི་ལྡ་ལྡིས་བརྒྱན་ལ་༼ཕྲིན་ལས་སྣ་ཚོགས་ཀྱིས་སེམས་ཅན་ཀྱི་
དོན་མཛད་པས།༽ སྣ་ཚོགས་རྡོ་རྗེས་དབུ་སྟེང་མཛེས་ཤིང་༼བདག་མེད་པའི་སྒྲས་སེམས་ཅན་འདུལ་
བས།༽ དྲིལ་བུ་དང་ནི་དྲིལ་བུ་གཡེར་ཀ་༼རྒྱན་དྲུག་གི་གནས་སུ་བདེ་བ་ཅི་འདོད་པ་སེམས་ཅན་ལ་སྦྱིན་
པ།༽ རིན་ཆེན་མཆོག་དང་༼ཞེ་སྡང་སྤངས་པས་༽ དུག་སྤྲུལ་གདེངས་ཀ་དང་༼རྒྱན་དྲུག་གི་གནས་སུ་
ཀླུ་བརྒྱད་ཀྱིས་བརྒྱན།༽ བཅས་འཇིགས་པའི་ལྕེ་བརྐྱང་དྲག་པོའི་ཕུད་སྒྲ་༼ཀླུའི་རང་སྐད།༽ དང་
བཅས་ལ་སོགས་༼རུས་པ་དང་། རྒྱུ་མ་དང་། ཐལ་བ་དང་། ཞག་དང༌། མི་ལྤགས་དང་། སྟག་ལྤགས་དང་།
སྤྲུལ།༽ དུ་མས་བརྒྱན་བྱས་༼གཟུང་འཛིན་སྤངས་པའི་རྟགས།༽ སྟག་ལྤགས་དང་ནི་༼བདག་མེད་པས་
ཁྱབ་པས།༽ མི་ཡི་པགས་པས་སྣམ་དཀྲིས་ཧ་ཧ་ཧི་ཧི་ལ་སོགས་འཇིགས་པའི་༼གསུང་གཅིག་
གི་༽ བཞད་སྒྲ་༼ཆ་ལུགས་༽དྲག་པོས་༼ཁྲོ་བོའི་དགོས། (དགོད།)པ་གསུམ་སྟེ་དྲག་པོ་འདུལ་བ་མཚན་མཆོག་
གསུམ་བསྟན་པ་སྟེ། དེས་མཚོན་ནས་རྒྱས་པར་བླ་མ་ལ་དྲི་བར་བྱའོ། །༽ དྲེགས་པ་ཅན་རྣམས་བཏུལ་ཞིང་
བརླག་པར་མཛད་ནས་སླར་ཡང་གསོ་བར་མཛད་ལ་༼བདུད་རྣམས་བསད་ནས་ཐལ་བ་ལས་སླར་
ཡང་སློང་བའོ། །སྒེག་ཅིང་དཔའ་བ་སོགས་༽ ཉམས་དགུ་དང་ནི་ལྡན་པའི་བཅོམ་ལྡན་༼ ལོངས་སྐུའི་ངོ་
བོ་ཡིན་པས།༽ བདེ་བ་ཆེན་པོའི་ཡེ་ཤེས་༼ལྔའི་ངོ་གོ།༽ རང་བཞིན་ཉིད་ལ་དབྱིངས་ཀྱི་རང་
བཞིན་༼གང་ཟག་དང་ཆོས་ཀྱི་བདག་གིས་སྟོང་པས་ན།༽ རྡོ་རྗེ་བདག་མེད་མ་དཔལ་དག་དང་
གཉིས་མིན་གཉིས་ནི་སྤངས་ཤིང་གཉིས་མེད་ངོ་བོ་གང་ཡིན་༼འདི་ནི་གཉིས་སུ་མེད་པ་སྟེ་དོན་
བསམ་གྱིས་མི་ཁྱབ་པའོ།།༽ དེ་ནི་ལྷ་མོའི་༼རོ་གཅིག་ཅིང་དབྱེར་མེད་པ་སྟེ་ཐབས་ཤེས་རབ་ཟུང་དུ་འབྲེལ་བས། གོ་
རཱི་ལ་སོགས་པ་བརྒྱད་ཀྱིས་མཚོན་པ།༽ ཚོགས་ཀྱི་དབུས་ན་༼གཉིས་སུ་མེད་པར།༽ བཞུགས་ཤིང་འགྲོ་བ་
མ་ལུས་པ་རྣམས་༼ཁམས་གསུམ་ལས་སྐྱོབ་པས།༽ སྲིད་པའི་འཇིགས་དང་༼ཉན་རང་གི་ས་ལས་སྐྱོབ་
- 233 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
པས་།༽ མྱ་ངན་འདས་པའི་འཇིགས་པ་རྣམས་ལས་སྐྱོབ་པར་མཛད་པ༼དེས་ན་མཐའ་གཉིས་ཀྱི་
འཇིགས་པ་ལས་སྐྱོབ་པ།༽ འི་༼ཤྲཱི་ཧེ་རུ་ཀ་ཞེས་ཡི་གེ་བཞི་ལྡན་༽ ཧེ་རུ་ཀ་དཔལ་༼སེམས་ཅན་ཐམས་ཅད་
ཀྱི།༽ མགོན་པོ་༼སྤྲུལ་པ་སྣ་ཚོགས་ཀྱིས།༽ དུ་མར་སྣང་ཞིང་རང་བཞིན་༼ཆོས་སྐུ་དང་ལོངས་
སྐུ།༽ གཉིས་མེད་དེ་ཡི་ཞབས་ལ་བདག་ནི་རྟག་ཏུ་༼དང་བ་དང་འདོད་པ་དང་ཡིད་ཆེས་པ་གསུམ་གྱི་
སྒོ་ནས་ལུས་ངག་ཡིད་གསུམ།༽ གུས་པས་ཕྱག་འཚལ་ལོ། །གང་ཞིག་༼དཔལ།༽ ཧེ་རུ་ཀ་ཡི་བསྟོད་
པའི་རྒྱལ་པོ་འདི། །༼དབང་ཐོབ་ཅིང་དམ་ཚིག་དང་ལྡན་པའི་༽ འགྲོ་བ་གང་ཞིག་༼ བློ་ལ།༽ འཛིན་
ནམ་༼བཀླགས་ནས།༽ བསྟོད་པར་བྱེད་ཀྱང་རུང་། །༼བླ་མ་ལས་༽ ཉན་ནམ་༼ དེའི་དོན།༽ ཅུང་ཞིག་
སེམས་པར་བྱེད་པ་༼འི་འགྲོ་བ་སྐལ་བ་ཅན།༽ དེ་དག་ནི། །༼སྐུ་གསུང་ཐུགས་ཀྱི་༽གསང་བ་གསུམ་
བདག་ཧེ་རུ་ཀ་དང་མཉམ་པར་འགྱུར། །༼རྟག་པས་༽ དུས་དགྲའི་༼མི་པྱེད་པས།༽ རྡོ་རྗེ་༼སྲིད་
པ་གསུམ་གཅིག་པས།༽ སེམས་དཔའ་ལ། །༼དཎྜ་ཀ་༽རྒྱུན་ཆགས་ཞེས་བྱའི་སྡེབ་སྦྱོར་དུ། །
བསྡེབས་པའི་༼ཧེ་བཛྲ་ལ།༽ བསྟོད་པའི་༼འགྲན་ཟླ་མེད་པས།༽ རྒྱལ་པོ་འདི། །༼དགེ་བསྙེན་རྣལ་འབྱོར་
པ་༽ གྲགས་པ་རྒྱལ་མཚན་བདག་གིས་བགྱིས། །༼དཎྜ་ཀ་༽ འདི་བགྱིས་པ་ལས་༼ལུས་སེམས།༽
ངལ་བར་གྱུར་པ་ཡི།
།༼བསམ་པ་དག་པས་ཅིས་ཀྱང་དགེ་བ་ཡོད་དེ་༽ དགེ་བ་དྲི་མེད་གངས་རི་
ལྟར་དཀར་བ། །བདག་གི་རྒྱུད་ལ་སྐྱེས་པ་དེ་དག་གིས། །༼བདག་དང་།༽ འགྲོ་ཀུན་༼ཚོགས་
གཉིས་རྫོགས་ཏེ། ས་བཅུ་སུམ་པ་༽ དཔལ་ལྡན་རྡོ་རྗེ་འཛིན་འགྱུར་ཤོག །༼སྐུ་གསུང་ཐུགས་རྡོ་རྗེའི་རང་
བཞིན་ཆོས་ལོངས་སྤྲུལ་གསུམ་གྱི་རང་བཞིན་དུ། འགྲོ་བ་ཀུན་གྲུབ་ཅེས་ཁོ་བོས་སྨྲ་བར་ནུས་སོ། །དེ་ཅིའི་ཕྱིར་ཞེ་ན་
ལེགས་པར་བྱས་པས་སོ། །༽ རྒྱུན་ཆགས་ཤིང་འགྲན་ཟླ་མེད་པའི་བསྟོད་པ་ཞེས་བྱ་བ།༼བསྟོད་པ་
དངོས་ལ་ཡི་གེ་བདུན་བརྒྱ་བདུན་ཅུ་རྩ་བདུན་བགྱིས་སོ། ༽ ཤཱཀྱའི་དགེ་བསྙེན་གྲགས་པ་རྒྱལ་མཚན་
གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ།། །།མངྒལཾ།༼འདིའི་བསྔོ་བའི་ཚིག་མཇུག་༽ རྡོ་རྗེ་
འཛིན་འགྱུར་ཤོག །༼ ཅེས་པའི་མཆན་འདིས་རང་མཆན་དུ་ངེས་པ་རྙེད་དོ། །འདི་དཔེ་གཉིས་བསྡུར་ནས་ཕན་
ཚུན་ཆད་གསབ་དང་དག་བཅོས་བགྱིས་སོ། །༽
- 234 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་